Daerah Subis

Subis merupakan sebuah daerah yang terletak di bawah pentadbiran Bahagian Miri, wilayah Sarawak, Malaysia. Pusat pentadbiran bagi daerah ini terletak di Bekenu.

Daerah ini memiliki keluasan sebanyak 3,821 kilometer persegi dan jumlah penduduk seramai 57,289 orang pada tahun 2020. Majoriti penduduk di daerah ini merupakan Bumiputera Sarawak, dengan sebahagian besarnya berbangsa Iban.

 Sejarah 
Pada tahun 1883, Kesultanan Brunei telah menyerahkan kawasan Miri dan Baram kepada kerajaan Brooke, yang juga termasuk kawasan Subis. Semasa pemerintahan British di Sarawak yang bermula pada tahun 1945, Subis telah diletakkan di bawah daerah Miri yang berada dalam pentadbiran Bahagian Keempat. Subis juga telah dijadikan sebuah daerah kecil di bawah daerah Miri, dengan nama Daerah Kecil Sibuti.

Subis kemudiannya dipisahkan dari pentadbiran daerah Miri setelah dinaik taraf kepada sebuah daerah penuh. Daerah Kecil Niah-Suai turut dimasukkan ke daerah Subis.

 Pentadbiran 
Daerah Subis terletak di bawah pentadbiran Pejabat Daerah Subis yang merupakan sebahagian daripada pentadbiran Bahagian Miri. Pihak berkuasa tempatan yang mentadbir daerah ini pula ialah Majlis Daerah Subis. Terdapat satu daerah kecil yang berada di bawah pentadbiran daerah ini, iaitu Niah-Suai.

 Politik 
Daerah Subis diletakkan di bawah empat kawasan Dewan Undangan Negeri (DUN) iaitu Kemena (N69) dan Samalaju (N70) yang terletak di bawah kawasan Parlimen Bintulu (P217), dan Bekenu (N71) serta Lambir (N72) di bawah kawasan Parlimen Sibuti (P218).

 Geografi 
Daerah Subis terletak di timur negeri Sarawak, juga di barat bahagian Miri. Daerah Subis bersempadan dengan daerah Miri di timur laut, daerah Beluru di timur, daerah Sebauh di selatan, daerah Bintulu di barat dan Laut China Selatan di barat.

Daerah Subis mempunyai keluasan kira-kira 3,821 kilometer persegi. Bentuk muka bumi daerah ini kebanyakannya merupakan kawasan rata dan mendatar, dengan ketinggian maksimum mencapai 418 meter. Terdapat juga kawasan yang berbukit terutamanya di selatan dan tengah daerah. Di daerah terdapat dua taman negara iaitu Taman Negara Gua Niah yang menjadi kawasan kajian arkeologi dan Taman Negara Bukit Lambir.

Antara sungai utama di daerah ini ialah Sungai Niah, Sungai Suai dan Sungai Sibuti.

 Demografi 

Berdasarkan bancian Malaysia 2020, jumlah penduduk di daerah Subis ialah seramai 57,289 orang dengan kepadatan penduduk 15 orang perkilometer persegi yang dikategorikan sebagai taburan penduduk jarang. Bancian ini juga merekodkan sejumlah 16,490 isi rumah dengan 20,236 tempat kediaman. Majoriti penduduk di daerah Marudi merupakan Bumiputera Sarawak, dengan majoriti antara mereka berbangsa Iban. Penduduk berbangsa Cina membentuk kumpulan bukan Bumiputera terbesar di daerah ini. Penduduk bukan warganegara terdiri daripada 14,659 orang.
+Bilangan penduduk mengikut bangsa pada tahun 2020.StatusBangsaJumlahWarganegaraMelayu6,574Bumiputera lain33,668Cina1,969India24Lain-lain395Bukan warganegara -14,659Jumlah57,289

 Agama 

Di daerah Subis, agama Islam merupakan agama paling ramai penganut dengan peratusan lebih 45 peratus diikuti agama Kristian sebanyak 44 peratus. Penduduk beragama Buddha membentuk kelompok ketiga terbesar dengan peratusan hampir tiga peratus daripada jumlah penduduk. Terdapat juga penduduk beragama lain seperti Hindu serta tidak beragama yang membentuk kumpulan minoriti di daerah ini.
+Bilangan penduduk mengikut agama (2020)AgamaJumlahIslam26,089Kristian25,283Buddha1,494Hindu20Lain-lain1,172Tidak beragama411Tidak diketahui2,820Jumlah57,289

 Rujukan 

 Pautan luar 
 Laman web rasmi Majlis Daerah Subis

Sibuti